***V/H/S/94*** הוא סרט אימה ו-Found Footage אונתולוגי אמריקאי משנת 2021 והרביעי בסדרת סרטי V/H/S (אנ'). העלילה הכללית של הסרט נכתבה על ידי דיויד ברוקנר (אנ') ובראד מיסקה (אנ'). הסרטים הקצרים בוימו על ידי סיימון ברט (אנ') וטימו צ'אהיאנטו שלקחו חלק ביצירת הסרטים הקודמים. בנוסף אליהם, להפקה הצטרפו עוד שלוש במאים חדשים: ג'ניפר רידר (אנ'), ריאן פראוס וקלואי אוקונו (אנ'). סיפור המסגרת בסרט עוקב אחר חברי צוות SWAT (יחידה משטרתית מיוחדת בארצות הברית) שמוזעקים למתחם בו חברי כת שטנית ביצעו התאבדות המונית. במתחם, חברי היחידה נחשפים לאוסף קלטות וידאו.

בדומה לסרטים הקודמים בסדרה, הסרט הוקרן לראשונה בפסטיבל הסרטים "Fantastic Fest (אנ')" ב-26 בספטמבר 2021, לאחר מכן הסרט הוקרן בפסטיבל "Beyond Fest" ב-4 באוקטובר 2021. הסרט הופץ ברשת הזרמת המדיה Shudder (אנ') (רשמת הזרמת מדיה שמציגה סרטי אימה, מותחנים ועל טבעיים) ב-6 באוקטובר 2021. בהמשך אותו החודש, Shudder הכריזה שהסרט הוא הנצפה ביותר בפלטפורמה. הסרט החזיק בתואר זה עד לצאת סרט ההמשך, V/H/S/99 שקטף את התואר.

עלילה
-----

הסרטים הקצרים מוצגים באמצעות קלטות וידאו, אותן מוצאים חברי יחידת SWAT המוזעקים למתחם בו חברי כת ביצעו התאבדות המונית.

### אלוהים אדירים / סיפור המסגרת

* נכתב ובוים על ידי ג'ניפר רידר (אנ').

אישה הלבושה בבגדים לבנים שואפת לגופה אדים בצבע לבן. מיד לאחר מכן, אותה האישה מוצגת כשעיניה הוסרו והיא סופרת לאחור מ-10, בזמן שאישה אחרת עוברת מאחוריה. חוליית SWAT הכוללת את סלייטר, אורסלר, ספרייברי, ספיבי, פטרו ונאש, יחד עם הצלם שלהם, גרי פורצים לתוך מתחם במה שנראה כמו פשיטה ללכידת סוחרי סמים. החוליה מוצאת מטוס פרטי מאחורי המתחם. לפתע, קול נשי נשמע ברמקולים ומצהיר: "כולם מוזמנים. כולם צופים. בשעה טובה, סוגדים, הלילה הוא הלילה שחיכינו לו. תמצאו את האות שלי. האות הוא ממריץ. האות הוא מרגיע. האות הוא מושיע". חברי החוליה עוברים דרך המסדרונות הצרים במתחם ומגיעים לחדר בו יש מעין תאי כליאה ובו מכשירי טלוויזיה המציגים רעש לבן. הקבוצה מוצאת גבר יושב באחד החדרים ומפצירים בו לא לזוז, אך מגלים שהוא מת, עיניו הוצאו ממקומן ומהתקרה מטפטף הנוזל הלבן אותו חברי החוליה מחפשים.

חברי החוליה ממשיכים בחיפושים אחר חשודים ומגיעים לחדר ובו יש מספר קלטות וידאו וגופות של חלק מחברי הכת. סלייטר מורה על חלק מהחוליה לחפש בקומות העליונות בזמן שהשאר נשארים למטה. הטלוויזיה בחדר דולקת מעצמה ומפעילה את אחת הקלטות.

### תעלת ניקוז

* נכתב ובוים על ידי קלואי אוקונו (אנ').
* הפרסומת למוצר "The Veggie Masher" המוצגת בסרט בוימה ונערכה על ידי סטיבן קונסטנסקי בהפקת "Astron-6 (אנ')".

בעיר ווסטרויל (אנ') שבאוהיו, כתבת מטעם חדשות ערוץ 6 בשם הולי מרסיאנו והצלם שלה ג'ף מצלמים כתבה על "איש החולדה" (Rat Man), יצור שנחשב לאגדה אורבנית ועל פיה הוא מתגורר תחת תעלות הניקוז בעיר. לאחר שראיינו מספר אנשים הטוענים שהם ראו את היצור, הצמד יורד לתעלות הביוב ומוצאים שם מספר חסרי בית המתגוררים בו. בזמן שהם מצלמים, אדם המכוסה בנוזל שחור ניגש אל הצמד והולי מנסה לראיין אותו לכתבה. לפתע האיש מקיא נוזל בצבע שחור וצורח את המילה "ראטמה". הצמד מנסה לברוח, אך נלכדים על ידי קבוצת חסרי בית.

הצמד נלקח אל מעמקי הביוב על ידי חסרי הבית. לפתע, מופיע כומר אותו הולי ראיינה לפני כן ומצהיר שבקרוב "סדר חדש" אמור להתחיל. הכומר מזמן את איש החולדה, המתברר להיות מפלצת הנראית כשילוב היברידי בין אדם לחולדה ונקרא בשם "ראטמה", אותו הכומר ושאר חסרי הבית מחשיבים לאל. ראטמה מקיא מתוכו נוזל שחור והכומר שופך אותו על פניו של ג'ף. הנוזל הורג את ג'ף וממיס את פניו. הולי מובאת אל ראטמה וצורחת באימה בזמן שהיצור מאשר שהוא מקבל אותה כקורבן עבורו.

לאחר שהפרסומת למוצר "The Veggie Masher" מוצגת, הסרט ממשיך והמנחה שמגיש לצידה של הולי מסביר שהיא חולצה מהביוב ושג'ף עדיין נעדר. הולי חוזרת לעבודתה ככתבת ובמהלך דיווח, היא ממלמלת את המילה "ראטמה" ומבלבלת את אנשי הצוות הנוספים. בדיוק אז, הולי מקיאה נוזל שחור על פניו של המגיש לצידה והן נמסות. במהומה שמתחוללת, מתברר שהולי עברה שטיפת מוח על ידי הכת והיא מסיימת את הדיווח במשפט "הללו את ראטמה".

### אלוהים אדירים / סיפור המסגרת

בחזרה לסיפור המסגרת, חברי החוליה ממשיכים בחיפושיהם ומגיעים לחדר שעוצב ככנסייה, בו הם מוצאים מסך ענק ובובות ראווה חסרות ראש על המושבים. המסך הגדול מציג סרט מבית לוויות.

### האשכבה הריקה

* נכתב ובוים על ידי סיימון ברט (אנ').

בבית הלוויות "ג'נסן", אישה צעירה בשם היילי נשכרת לנהל טקס אשכבה עבור אדם בשם אנדרו אדוארדס, שמשפחתו ביקשה שהטקס יתועד בווידאו במשך כל הלילה. רונלד, הבוס של היילי ועובד נוסף בשם טים, עוזבים את בית הלוויות והיילי מחליטה להעביר את הלילה בקריאה. בחוץ מתחוללת סופת ברקים והחשמל במתחם הולך וחוזר לסירוגין. היילי מתקשרת לחברתה שרון, ומבקשת ממנה לבדוק מודעות אבל עם השם "אנדרו אדוארדס" בהן. היילי שומעת רעש מוזר שמגיע מארון הקבורה, אותו היא הזיזה קודם לכן. היילי מתקשרת לטים ומעלה את החשש שאנדרו עדיין בחיים, אך טים מרגיע אותה ואומר שגזים כנראה יוצאים מהגופה ולכן היילי שומעת רעשים. הסופה בחוץ מחמירה והחשמל ממשיך ללכת ולחזור. אדם שמזדהה בשם גוסטב מגיע לבית הלוויות מסביר שהוא קרוב של אנדרו ושהוא הגיע עבור האשכבה. היילי מכניסה את גוסטב ונותנת לו להתאבל. לאחר שגוסטב ממלמל ברכה בהונגרית, הוא מודה להיילי ועוזב את המקום.

זמן מה לאחר מכן, שרון מתקשרת להיילי ומספרת לה שאנדרו התאבד בקפיצה מגג של כנסייה לאחר שצרח משפטים בשפה לא מובנת. החשמל בבניין נופל ואיתו גם האורות, הרעש מארון הקבורה מתחדש. ברגע מסוים, הארון מסתובב ומכוון ישירות להיילי, מה שמפחיד אותה. היילי מנסה לעזוב, אך מגלה שדלת המקום ננעלה עם שרשראות. היילי חוזרת לחדר ההשכבה ומגלה שהארון נפל וגופתו של אנדרו לא בתוכו. לפתע, גופתו של אנדרו תוקפת את היילי, אך בגלל שראשו חסר הוא לא מסוגל לראות אותה. היילי מסתתרת מאחורי ארון הקבורה ומוצאת את ראשו של אנדרו, היא מצליחה להסיח את דעתו בכך שהיא מפעילה מוזיקה בחדר בעזרת שלט, אך עיניו של אנדרו מביטות ישירות עליה. גופתו של אנדרו מוצאת את היילי ותוקפת אותה. במהלך ההתקפה, הסופה, שהתחזקה והפכה לסופת טורנדו, מכה בבית הלוויות והמצלמה נכבית. לאחר שהסופה חולפת, אנדרו, ששוכן בגופה של היילי, יוצא מהחלון.

### אלוהים אדירים / סיפור המסגרת

בחזרה לסיפור המסגרת, החוליה מוצאת חלקי גופות מפוזרים ברצפה, בובות ראווה בתאי השירותים וצלב הפוך תלוי מתקרת חלק מהחדרים. החוליה נלחצים ומתכננים לעזוב את המקום. לפתע, קול לא ידוע נשמע ברקע ואומר "הנצח מתחיל עכשיו" והטלוויזיה מפעילה סרט על מעבדה משונה.

### הנבדקת

* נכתב ובוים על ידי טימו צ'אהיאנטו.

באינדונזיה, אדם מתעורר ומגלה שגופו הוחלף ובמקומו, ראשו מושתל על רגלי עכביש רובוטיות. האדם נופל משרשראותיו ומתחיל לעלות באש, אך מדען בשם ד"ר ג'יימס סוהנדרה מכבה אותה. סוהנדרה הוא מדען מוזר שמנסה ליצור שילוב היברידי בין אדם למכונה ולשם כך חוטף בני אדם במטרה שישמשו כשפני ניסיון. המדען מבצע לובוטמיה באישה צעירה, שעליה חרוטה המילה "S.A" (ושלה הוא קורא "נבדקת 99") בעזרת מסור ולאחר מכן מרדים גבר הקשור לצד האישה (לו הוא קורא "נבדק 98"). שני הניסויים מצליחים: נבדק 98 מתעורר כשגופו רובוטי וידיו הוחלפו בלהבים ו-SA מתעוררת ומתגלה שהיא הפכה לסייבורג מתפקד שמסוגל להגיב בעזרת מילים. שאר הסרט ברובו מגולם מנקודת המבט שלה (מכיוון שהמדען התקין מצלמה בראשה). המדען חוגג את הצלחת הניסוי ובטלוויזיה מאחוריו מופיעה כתבת חדשות אודות גל של אנשים נעדרים. הסיטואציה יוצרת חיכוכים בין הציבור למשטרה והמדען נחשד כאחראי להיעלמויות. תמונתה של SA האנושית מופיעה על המסך ו-SA מזהה את עצמה, מה שגורם למדען להגיב בהתרגשות.

המדען מנסה למחוק את זכרונותיה של SA, אך היא מתעוררת באמצע התהליך ותוקפת את המדען, לאחר מכן מנסה לשחרר את עצמה. המדען תוקף את SA והסוללה בגופה מתרוקנת, אך לפתע נשמעת דפיקה בדלת: קבוצת שוטרים הגיעו במטרה לעצור את המדען. המדען מסתיר את SA בעזרת שמיכה וזווית הצפייה עוברת למצלמה על קסדתו של ג'ונו, אחד השוטרים. לאחר שהשוטרים מאשרים שלמולם עומד המדען, הם יורים בו למוות ומתחילים לחפש במעבדה אחר ניצולים. החוליה מגלה את SA ומתלבטים האם להשאירה בחיים, מכיוון שהיא לא מוגדרת כאנושית, למרות שטכנית היא מוגדרת כניצולה. לפתע, החשמל במעבדה יורד וג'ונו מבחין ב-SA בורחת, אך לא אומר כלום לאחרים.

שוטר אחר מנסה לירות במנעול של הדלת כדי לשחרר את הקבוצה, אך הדלת ממולכדת והמקום מתפוצץ. הניצולים מהפיצוץ מתקבצים ולפתע הקלטה של המדען מתנגנת ברקע, בה המדען אומר שהיצירות במעבדה הן שלו ומי שינסה לקחת אותן, דינו מוות. נבדק 98 מתעורר ומתחיל לטבוח בחברי הקבוצה, אך ג'ונו והמפקד שורדים לאחר שהמפקד משליך רימון על נבדק 98. SA מצליחה לברוח מהמקום בעודה ניצודה על ידי חברי הקבוצה ועל ידי נבדק 98. SA נועלת את עצמה בחדר קטן ומבחינה בשרטוטים של גופה ההיברידי ושל רובה שאמור להתחבר לזרועה. SA מגלה את חלקו העליון של ראשה משומר בצנצנת פורמלין. SA מתקרבת למראה ורואה לראשונה את גופה החדש, בעקבות הכעס, היא מנפצת את המראה באגרופה. לאחר שעזבה את החדר ונתקלה בעוד מספר ניסויים כושלים של המדען, SA מוצאת את הרובה ומחמשת את עצמה, טובחת בכל שוטר שעומד למולה. SA מוצאת את ג'ונו מסתתר מאחורי הדלת, אך מחליטה לחוס על חייו והוא בתמורה מסכים לסייע לה לברוח מהמעבדה. המפקד מופיע ויורה ב-SA, אך SA יורה בו למוות בעזרת הרובה. או אז, נבדק 98 מגיע מגיע ותוקף את SA. מבינה שהסוללה בגופה עומדת להתרוקן, SA משתמשת בשארית כוחה כדי לתלוש את מוחו של נבדק 98 ולהרוג אותו. SA קורסת בסמוך לג'ונו הפצוע והסוללה שבגופה נגמרת. זווית הצפייה עוברת למצלמת אבטחה במקום ובה נראית SA כשהיא מצליחה לעמוד ומדדה החוצה מהמעבדה.

### אלוהים אדירים / סיפור המסגרת

בחזרה לסיפור המסגרת, מתברר שנאש ופטרו הרגו את גרי וחטפו את ספיבי. בזמן ששאר החוליה מחפשת אחריו, נאש אומרת "הנצח מתחיל עכשיו". החוליה מגיעה לחדר בו מסודרים מספר מסכי טלוויזיה בשורה. סלייטר מנסה ליצור קשר עם שאר החברים בעזרת מכשיר הקשר ופטרו אומרת לו "אל תאבד את הראש". לפתע, אפו של סלייטר מתחיל לדמם והוא נכנס למצב היפנוטי, כשברקע אחד המסכים מקרין סרט על מתחם צבאי בשלג.

### אימה

* נכתב ובוים על ידי ריאן פראוס.

במתחם אימונים שנמצא באזור נטוש בדטרויט, מישיגן, קבוצת טרוריסטים גזעניים מתכננים לתקוף בניין ממשלתי במטרה "לכבוש בחזרה את אמריקה". המתחם כולו מכוסה במצלמות אבטחה ובתוכו ישנו חדר אטום שכל קירותיו מכוסים בצלבים מעץ. בתוך אותו החדר, אדם נקשר לכיסא ומוחזק כאסיר. בוב, הצלם של הקבוצה, גרג, מנהיג הקבוצה וצ'אק, אחד החברים נכנסים לחדר. האסיר מתחנן לחייו, אבל גרג יורה בו למוות מטווח אפס. הסרט מציג את אחד מסרטי הפרופוגנדה של הקבוצה, שם נראה גרג מדרבן את חבריו "לטהר את הרשע מאמריקה".

חלק מחברי הקבוצה יוצאים עם רכב במטרה לסקור את הבניין אותו הם רוצים לפוצץ, סורקים את האזור בחיפוש אחר מצלמות אבטחה ונקודות חדירה. בחזרה במתחם, סלייטר (מסיפור המסגרת) מגיע למתחם ומצייד את הטרוריסטים עם אספקת נשק, לאחר מכן שואל אותם אם הם בדקו את "היצור". מתברר שהקבוצה נוהגת לירות באסיר, המתברר להיות ערפד באופן קבוע ומשתמשים בדמו, שמתפוצץ בחשיפה לאור שמש כדי להכין פצצות. במטרה לבדוק את הדם, הקבוצה מזריקה אותו לארנב והוא מתפוצץ כאשר הוא נחשף לאור השמש. בעקבות הצלחת הניסוי, הקבוצה חוגגת ושותה לשוכרה. בוב נכנס למתחם וניגש אל סטיב, שיושב בחדר השולט על מצלמות האבטחה. הצמד נכנס אל החדר בו מוחזק הערפד, ובוב משדל את סטיב לנשק אותו, אך ראשו של הערפד נופל וסטיב מכוסה בדם, לקול צחוקו של בוב.

בבוקר שלמחרת, האזעקה מופעלת והקבוצה נדרכת. גרג נוזף בג'ימי, שאמור להיות בתורנות שמירה. ג'ימי רץ אל גופה שנמצאת מאחורי משאית ומגלה שזוהי גופתו של טרי, שמפרקתו נשברה. לפתע, פיצוץ מתרחש במתחם והקבוצה מבינה שסטיב נעלם. גרג קורא לסטיב, ולפתע ראש ערוף מושלך מתוך המתחם וקולות שאגה נשמעים מבפנים. אחד החברים משתמש ברובה שמותקן על משאית ויורה בו אל תוך המתחם, אך בגלל ההדף הוא הורג כמה מחבריו בטעות. כדי לעצור אותו, טום יורה בראשו והורג אותו. סטיב יוצא מתוך המתחם, כשהוא ספוג כולו בדמו של הערפד ומתפוצץ לאחר שנחשף לאור השמש.

החברים הנותרים בקבוצה: גרג, טום, בוב וג'ימי נשבעים להרוג את הערפד. החבורה נכנסת בחזרה אל המתחם בחיפושים אחריו, ומגלים שהוא מסתתר בעליית הגג. הערפד תולש את פניו של טום וגרג יורה בו. לאחר מכן, הערפד הורג את ג'ימי בעזרת דפיקת ראשו ברצפה מספר פעמים. בוב מנסה לירות בערפד, אך מפספס ובמקום זאת יורה ברגלו של גרג. בוב מוצא את מותו לאחר שהערפד תוקף אותו ותולש את ראשו. גרג, שחוזר על המשפט "ישו הוא המלך", נגרר על ידי הערפד לתוך כלוב. או אז, גרג מצליח לפתוח חלון ולתת לאור השמש להיכנס, בכך הערפד מתפוצץ והמתחם כולו מושמד.

### אלוהים אדירים / סיפור המסגרת

בחזרה לסיפור המסגרת, רוב חברי החוליה מצאו את מותם ועיניהם נתלשו מפרצופם. סלייטר נקשר לכיסא על ידי פטרו ונאש, שנוזפות בו בעקבות האספקה שהביא לקבוצה בסרט הקודם. הנשים מספרות שהן חלק מכת הקשורה לסרטי פטיש וסנאף שהתקיימה במתחם בו הם נמצאים. במסגרת הכת, החברים בה יוצרים ומפיצים קלטות וידאו המתארות התאכזרות לבעלי חיים, קניבליזם ואלימות קיצונית. הבנות אומרות לסלייטר שהוא יהיה הקורבן האחרון לסרט זה, ופטרו הורגת את סלייטר בעזרת רמיסת מצלמת וידאו על פניו. בסוף הסרט, פטרו ונאש מאמינות שזהו הסרט הכי טוב שהן יצרו עד כה ושהן תוהות איך לקרוא לו.

שחקנים
------

### אלוהים אדירים / סיפור המסגרת

* קימי צ'וי - **נאש**.
* ניקולט פירס - **פטרו**.
* תומאס מיטשל - **ספרייברי**.
* דרו וירגבר - **סלייטר**.
* רודריגו פרננדז-סטול (אנ') - **ספיבי**.
* דקס ראבינה - **אורסלר**.
* קווין פ. גייבל - **גרי הצלם**.
* ויליאם ג'ורדן - **טום טאקר**.

### תעלת ניקוז

* אנה הופקינס (אנ') - **הולי מרסיאנו**.
* כריסטיאן פוטנזה (אנ') - **ג'ף הצלם**.
* בריאן פול - **כומר**.
* טים קמפבל - **מארק, שדרן הטלוויזיה**.
* ג'ינה פיליפס - **קאמיל**.
* יום באו - **איש**.
* שון סאליבן - **היפי**.
* טהיגו דוס סאנטוס - **ראטמה**.
* קייל דוראק - **חסר בית בביוב**.
* דמיטרי קלסיס - **חסר בית בביוב**.
* שון דולן - **גולש סקייטבורד**.
* סופיה מאצ'ולה - **גולשת סקייטבורד**.
* אנתוני פרפוס - **גולש סקייטבורד**.

### The Veggie Masher (פרסומת בסרט "תעלת ניקוז")

* קונור סוויני - **עצמו**.

### ההשכבה הריקה

* קייאל לג'נד - **היילי**.
* דווין צ'ין-צ'ונג - **אנדרו אדוארדס**.
* דניאל מטמור - **גוסטב**.
* אדם קנת' וילסון - **רונלד**.
* דיוויד ריאל (אנ') - **טים**.

### הנבדקת

* שאניה סרי מהארני - **S.A**.
* שאהבי סאקרי - **נבדק זכר**.
* דניאל אקאפוטרה - **נבדק זכר אלפא**.
* בודי רוס - **המדען**.
* דוני אלמישה (אנ') - **קפטן חסאן**.
* ביו וואן - **ג'ונו**.
* וינסנט מרטין - **עלי**.
* נובי ראהמט - **ג'אקה**.
* סאקר דוואנטרי - **ניסוי כושל**.
* אנדהיקה מרטסנדה ה. - **ניסוי דמוי עכביש**.
* אנדיני אפנדי - **קריין**.

### אימה

* כריסטיאן לויד - **גרג**.
* תומאס מיטשל ברנט - **בוב הצלם**.
* קאמרון קנטמן - **צ'אק**.
* סטיבן מקארטי (אנ') - **ג'ימי**.
* ברנדן מק'מרטי-האולט - **אסיר**.
* סלאביק רוגוזין - **סטיב**.
* דניאל ויליסטון - **ווין**.
* דרו וירגבר - **סלייטר**.

הפקה
----

ביוני 2020, הוכרז שאתחול מחדש לסרטי V/H/S נמצא בשלבי עבודה והחלק הרביעי בסדרה ייקרא "V/H/S/94" ותסריטו ייכתב על ידי דייוויד ברוקנר. נאמר שהסרט ייקח את הסדרה לכיוון חדש, כשהסרטים הקצרים שבו משתלבים ביחד לתוך סיפור המסגרת. שם הסרט מסמל את השנה שבה העלילה מתרחשת: 1994. הפרויקט הוא תוצר של שיתוף פעולה בין Bloody Disgusting Films (אנ'), Radio Silence Productions (אנ'), Cinepocalypse Productions, Studio71, Raven Banner Entertainment וחברת הזרמת המדיה "Shudder (אנ')". חברת ההפקות "Hangar 18 Media" הקנדית צורפה לפרויקט ופאשה פטריקי (אנ') צורף כמפיק קנדי.

ברוקנר, שביים את הסרט הקצר "ליל החובבים" מהסרט הראשון, היה אמור לביים פרויקט זה, אך נאלץ לוותר בגלל שלקח חלק בהפקת האתחול מחדש לסרט "Hellraiser (אנ')". בדומה אליו, גם חברי Radio Silence Productions (אנ'), שביימו את הסרט הקצר "31/10/98", גם היו אמורים לביים סרט קצר בפרויקט זה, אבל ויתרו על השתתפותם כדי לביים את הסרט "צעקה". בניגוד לסרטים הקודמים, בהם הסרטים הקצרים נוצרו על ידי צוותים נפרדים, ארבעה מתוך חמישה סרטים קצרים (להוציא את הסרט "הנבדקת") בפרויקט צולם בטורונטו, קנדה על ידי אותו הצוות. הכותבים ברוקנר וברט כתבו טיוטה לסיפור המסגרת, אך לבסוף עבדו עם התסריט של ג'ניפר רידר.

### צילומים

צילומי הסרט הושלמו בתקופת מגפת הקורונה. על פי המפיק ג'וש גולדבלום, הצוות בנה סטים לצילום בתוך בתי מלון וחללים סגורים ובמסגרת "שורשי הפאנק רוק בסדרה", צולמו סצינות גם מתחת לאדמה ובתעלות ביוב.

במהלך הכנס "קומיק-קון, סן דייגו" שנערך בזום בזמן מגפת הקורונה, היוצרים סיפרו שהם הלכו רחוק עם כל מה שקשור לשימוש בטכנולוגיה בהתאם לשנה שבה מתרחש הסרט. הסרט עבר עריכה דיגיטלית קפדנית כדי לדמות כאילו הוא צולם במצלמות מתקופת זמן זו. בנוסף, היוצרים גם פירטו את ההשראות שלהם לסרטים הקצרים: שימוש בקטעים טלוויזיוניים שצולמו בזמן המצור בווייקו, המרדף אחרי או. ג'יי סימפסון, התקיפה של ננסי קריגן (אנ') (אותה יזמו טוניה הארדינג ובן זוגה) והכת "שער גן עדן". התסריטאים ג'ניפר רידר וטימו צ'אהיאנטו ציינו שעבודותיו של דייוויד קרוננברג, וביניהן "וידאודרום" ו-"Faces of Death (אנ')" שימשו השראה עבורם. צ'אהיאנטו גם ציין באירוניה שהסרט החדש "יהיה הסרט הכי מזוהם/מלוכלך בסדרה".

בראיון ל-The Daily Texan (אנ'), גולדבלום ויוצרי הסרט הסבירו איך הם הצליחו לצלם את הסרטים באיכות רעועה (בהתאם לתקופת הזמן): צוות הצילום עשה שימוש במצלמת 29.97 פריימים לשנייה במטרה לדמות את האיכות משנות ה-90. על פי הבמאית קלואי אוקונו, הסרט הקצר "תעלת ניקוז" הושפע מהסרט הספרדי "Rec (אנ')" ומהסרט התיעודי "Dark Days (אנ')" - שצולמו באופן דיגיטלי, לאחר מכן הומרו לקלטות וידאו ומשם נצפו מספר רב של פעמים במטרה ליצור בלאי בקלטת. הבמאי סיימון ברט הסביר שהסרט הקצר שביים, "האשכבה הריקה" נוצר בהשראת הסרט הסובייטי "Viy (אנ')" משנת 1967 ושהוא תמיד רצה לעשות סרט שמתעסק בהשגחה על גופה.

### שיווק

הצצה ראשונה לסרט הופצה בערוץ היוטיוב הרשמי של "קומיק-קון" ב-27 ביוני 2021, לאחר סבב ראיונות עם המפיקים והבמאים. ההצצה הראשונה מציגה חלק מהסרט הקצר "תעלת ניקוז" שבוים על ידי קלואי אוקונו.

תמונת הסטילס הראשונה של הסרט הופצה על ידי Bloody Disgusting ב-9 בספטמבר 2021 במטרה להכריז על הקרנה חגיגית בפסטיבל "Fantastic Fest". לאחר מכן, האתר IGN הפיץ קדימון ראשון לסרט, לאחר מכן הקדימון הופץ גם באתרם של Bloody Disgusting ו-Shudder. באותו החודש, מבקרי סרטים ומשפיענים קיבלו חבילת שי מ-Shudder עבור "61 יום של שידורי ליל כל הקדושים" ובתוכה היה מארז דמוי אריזה של קלטת וידאו עם הכיתוב "V/H/S/99" ובתוכה קופסה דמוית קלטת וידאו שהכילה ממתקים.

ב-4 באוקטובר 2021, Shudder הפיצה קליפ שיווקי קצר מתוך הסרט "תעלת ניקוז" בתור הכנה לשחרור הסרט.

הפצה
----

הסרט הוקרן לראשונה בפסטיבל "Fantastic Fest" ב-26 בספטמבר 2021. לאחר מכן, נפתח פאנל "שאלות - תשובות" עם המפיק ג'וש גולדבלום והבמאים ג'ניפר רידר, קלואי אוקונו, סיימון ברט וריאן פראוס. ב-4 באוקטובר 2021, הסרט הוקרן בפסטיבל "Beyond Fest" במקביל לסרט "V/H/S" הראשון. גם לאחר הקרנה זו נפתח פאנל "שאלות - תשובות" עם המפיקים גולדבלום ובראד מיסקה, הבמאים אוקונו, ברט ופראוס. יוצרי הסרט הציגו לראווה את התחפושת לדמותו של ראטמה שנעשה בה שימוש בסרט הקצר "תעלת ניקוז".

הסרט הופץ בצפון אמריקה, אוסטרליה, ניו זילנד, אירלנד והממלכה המאוחדת באופן בלעדי בשירות הזרמת המדיה Shudder ב-6 באוקטובר 2021.

ביקורות
-------

האתר Rotten Tomatoes העניק לסרט ציון של 91% טריות על סמך 66 ביקורות.

האתר Metacritic העניק לסרט ציון של 63/100 על סמך 9 ביקורות.

קישורים חיצוניים
----------------

* "V/H/S/94", במסד הנתונים הקולנועיים IMDb (באנגלית)
* "V/H/S/94", באתר Rotten Tomatoes (באנגלית)
* "V/H/S/94", באתר Metacritic (באנגלית)
* "V/H/S/94", במסד הנתונים הקולנועיים KinoPoisk (ברוסית)

 "V/H/S/94", במסד הנתונים הקולנועיים IMDb (באנגלית)

הערות שוליים
------------

1. 1 2  Brad Miska, Bloody Disgusting’s Next ‘V/H/S’ Movie Rewinds Back to 1994, Bloody Disgusting!, ‏2020-06-22 (באנגלית אמריקאית)
2. 1 2 3  Brad Miska, Shudder Inserts Bloody Disgusting’s ‘V/H/S/94’ This October!, Bloody Disgusting!, ‏2021-08-18 (באנגלית אמריקאית)
3. ↑  Grant Hermanns, V/H/S/94 Becomes Biggest Shudder Movie Premiere Ever, ScreenRant, ‏2021-10-20 (באנגלית)
4. ↑  John Squires, Hail Mabel: ‘V/H/S/99’ Shatters Shudder Record and Becomes the Most Watched Movie Debut!, Bloody Disgusting!, ‏2022-10-25 (באנגלית אמריקאית)
5. ↑  Variety Insight: Entertainment Data • Research Tools • Industry Directory • Film in Development • TV & Streaming Pilots • Ratings & Box Office, web.archive.org, ‏2021-05-16
6. ↑  Brad Miska, Shudder Presses Play on Bloody Disgusting-Produced ‘V/H/S/94’ – Brand New Fourth Installment Coming This Year!, Bloody Disgusting!, ‏2021-06-16 (באנגלית אמריקאית)
7. ↑  Noah Levine, "V/H/S/94" Filmmakers talk inspiration for segments, creating the VHS aesthetic, and rat monsters, The Daily Texan
8. ↑  *V/H/S/94 | Comic-Con@Home 2021*, נבדק ב-2023-10-25
9. ↑  Brad Miska, Shudder and Bloody Disgusting’s ‘V/H/S/94’ to World Premiere at Fantastic Fest! [Photo], Bloody Disgusting!, ‏2021-09-09 (באנגלית אמריקאית)
10. ↑  Jesse Schedeen, V/H/S/94 Exclusive Trailer Debut, IGN, ‏2021-09-16 (באנגלית)
11. ↑  *V/H/S/94 "Storm Drain" | A Shudder Original*, נבדק ב-2023-10-25
12. ↑  V/H/S/94 - Rotten Tomatoes, www.rottentomatoes.com, ‏2021-10-06 (באנגלית)
13. ↑  V/H/S/94, www.metacritic.com (באנגלית)